
A mitológiában előforduló fiktív állatok és egyéb csodás lények legtöbbjét szinte habozás nélkül kötjük egy bizonyos földrajzi térséghez s az ott megtalálható kultúrkör történetkincséhez. Arra gyakorta nem is gondolunk, hogy a világ másik felén is fellelhetjük egy hasonló kreatúra nevét, alakját vagy bármiféle egyéb nyomát. Egy ilyen felvetést körbejárva számtalan kérdés merülhet fel bennünk. Hol s hogyan született meg valójában a mitikus lény alakja? Miféle valóban létező állatról lett mintázva (amennyiben beszélhetünk ilyenről)? Miképp jutott el oly távolra? Milyen transzformáción esett át útja során? Ugyanaz a mítoszlény-e még mindig… és egyáltalán volt valaha ugyanaz?
Ezen érdekfeszítő kérdéskört vizsgálom meg az úgynevezett kínai unikornisra vonatkoztatva. Tüzetesen tanulmányozom azonos nevű európai megfelelőjét, szemem előtt kutatásom elejétől a végéig a kérdésekre való válasz megtalálásának célját tartom. Mindazonáltal megkísérlem globálisabb szemléletbe is helyezni a munkát azáltal, hogy a mitológia társadalomszervező szerepét is figyelembe veszem, továbbá igyekszem kapcsolatra lelni a hódító népek újszerű, ismeretlen dolgok irányában tanúsított befogadási tendenciája és az alapkérdéseim, főképp a keleti és a nyugati egyszarvú-alak esetleges azonosságát illető probléma között.



